《赠王介甫》
宋代·段缝

溪桥久废湮，竹树半攲侧。梦寻六代尘，老构一椽宅。

谁知江令门，犹倒山公舄。霸气消旧朝，歌声慨陈迹。

鼎族昔繁华，荒径今岑寂。愿言辟榛芜，重与开景色。

石叠云自生，渠凿流不息。我幸卜公邻，望衡步咫尺。

晨夕惬素心，把臂共悦怿。西崦带烟樵，南埭钓水食。

底事忧怦怦，相将爱惕惕。或筑吟诗坛，或设谈经席。

焉知才不才，聊各适其适。岸帻豁眼界，挥麈吐胸臆。

陇晴许扶鸠，水涨可𣏾鹢。嗒然得丧忘，往事莫凄恻。

佳会不可常，岁月岂抛掷。蒙庄赖妻贤，渊明空子责。

弱木手自栽，勿徒嗟立壁。滋培待其成，斧削工师职。

更为广轩亭，左右支图籍。钟山挹爽来，烟鸟纷若织。

绿菘篱下采，金尊池上涤。此盟更岁寒，一笑星发白。

箸力如未尽，尚能越阡陌。

作者简介：段缝，字约之，上元（今江苏江宁）人（《金陵诗徵》卷五）。神宗熙宁中以职方员外郎出知兴国军永兴县。元丰初，改屯田郎中知润州，又易泰州，未赴，改通判阆州，以家贫多病不能远适，乃求分司，遂以朝散大夫致仕。哲宗元祐二年（一○八七）以王觌荐，诏落致仕，差管勾宫观。